text: formidlingsaftale
  
  publiceret: 2021-05-24 20:23:30+02:00
  Formidlingsaftale er en aftale mellem sælger og en ejendomsmægler om formidling af salg af sælgers ejendom til en køber. En aftale om formidlingsopdraget skal være skriftligt. se Lov om formidling af fast ejendom mv. (LOFE) § 29, stk. 1.
  Kravet om parternes underskrift skal bl.a. sikre, at der er fuldstændig enighed om de vilkår, som fremgår af aftalen, inklusive situationer, hvor sælgeren fx har anført tillægstekst i hånden. Der stilles også krav om, at vederlagets størrelse eller beregningsprincipperne herfor skal fremgå af aftalen. Hvis vederlagets størrelse ikke er et fast beløb, skal der i stedet angives beregningsprincipperne herfor.
  Ved beregningsprincipper forstås grundlaget for beregningen af vederlaget, så det er muligt for forbrugeren selv at beregne den endelige pris.
  Det kan fx være i form af en vis procentdel af selve købesummen eller, hvis der er aftalt vederlag efter regning, en prisliste over de tilbudte og aftalte ydelser.
  Som en konsekvens af LOFE § 28 om ansvarlig ejendomsmægler for hvert formidlingsopdrag skal det fremgå af formidlingsaftalen, hvem der er ansvarlig ejendomsmægler for sagen.
  Og som en konsekvens af LOFE § 31 om maksimal længde for en aftaleperiode, når der er aftalt resultatafhængigt vederlag, og der skal betales vederlag ved opsigelse, stilles der efter LOFE § 29, stk. 2 krav om, at formidlingsaftalen skal indeholde en angivelse af aftaleperiodens længde.
  Tvister omkring størrelsen af ejendomsmæglernes vederlag eller retten hertil henhører under Klagenævnet for Ejendomsformidling og til sidst domstolene.